ફિલ્મમાં બે જુવાન છે સોનુ (કાર્તિક આર્યન) અને ટિટુ (સનીસિંહ). ‘પ્યાર કા પંચનામા’-શ્રેણીની ફિલ્મોથી વિપરીત અહીં છોકરાં-છોકરીનાં ફૅમિલી પણ છે. જો કે ટિટુની મમ્મી નથી એટલે એની પરવરિશ પણ સોનુ સાથે થઈ છે. બન્નેની દોસ્તી પોલાદી મજબૂત છે. એમાંય સોનુ ટિટુ માટે ભયંકર હદે પઝેસિવ છે. ફિલ્મ ઓપન થાય છે ટિટુના બ્રેકઅપથી. હવે એ લગ્ન કરી સેટલ થવાનું નક્કી કરે છે. જે કન્યા સાથે એની શાદી ફિક્સ થાય છે એ સ્વીટી (નુસરત ભરૂચા) વિશ સોનુને જાતજાતની શંકાકુશંકા છે. એને લાગે છે કે સ્વીટી વધુપડતી સંસ્કારી, વધુ પડતી ડાહીડમરી છે. સોનુને ખાતરી છે કે છોકરી સારી હોવાનું નાટક કરી રહી છે. એસીપી પ્રદ્યુમ્નનો ડાયલૉગ ઉધાર લઈએ તો, ‘કૂછ તો ગડબડ હૈ’. ટિટુ બિચારો રહ્યો ઈમોશનલ. એને બધું સારું જ દેખાય છે, એને સ્વીટી ખૂબ ગમે છે એટલે સોનુ એને ડાયરેક્ટ કહી શકતો નથી. સોનુ મનમાં ગાંઠ વાળી લે છે કે એ ટિટુને સ્વીટીથી ઉગારી લેશે. બીજી બાજુ, સ્વીટી પણ સોનુને ચેલેંજ આપે છે કે ‘દોસ્ત ઔર લડકી મેં હંમેશાં લડકી હી જીતતી હૈ’!